CELEX: 32017D0038
Language: el
Date: 2016-10-28 00:00:00
Title: Απόφαση (ΕΕ) 2017/38 του Συμβουλίου, της 28ης Οκτωβρίου 2016, για την προσωρινή εφαρμογή της συνολικής οικονομικής και εμπορικής συμφωνίας (ΣΟΕΣ) μεταξύ του Καναδά, αφενός, και της Ευρωπαϊκής Ένωσης και των κρατών μελών της, αφετέρου

14.1.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 11/1080
            
         ΑΠΌΦΑΣΗ (ΕΕ) 2017/38 ΤΟΥ ΣΥΜΒΟΥΛΊΟΥ
   της 28ης Οκτωβρίου 2016
   για την προσωρινή εφαρμογή της συνολικής οικονομικής και εμπορικής συμφωνίας (ΣΟΕΣ) μεταξύ του Καναδά, αφενός, και της Ευρωπαϊκής Ένωσης και των κρατών μελών της, αφετέρου
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 43 παράγραφος 2, το άρθρο 91, το άρθρο 100 παράγραφος 2, το άρθρο 153 παράγραφος 2, το άρθρο 192 παράγραφος 1 και το άρθρο 207 παράγραφος 4 πρώτο εδάφιο, σε συνδυασμό με το άρθρο 218 παράγραφος 5,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:
   
               (1)
            
            
               Στις 24 Απριλίου 2009, το Συμβούλιο εξουσιοδότησε την Επιτροπή να αρχίσει διαπραγματεύσεις για μια συνολική οικονομική και εμπορική συμφωνία (ΣΟΕΣ) με τον Καναδά.
            
         
               (2)
            
            
               Σύμφωνα με την απόφαση αριθ. (ΕΕ) 2017/37 (1), η συνολική οικονομική και εμπορική συμφωνία (ΣΟΕΣ) μεταξύ του Καναδά, αφενός, και της Ευρωπαϊκής Ένωσης και των κρατών μελών της, αφετέρου (2) («συμφωνία») υπογράφηκε στις 30 Οκτωβρίου 2016.
            
         
               (3)
            
            
               Το άρθρο 30.7 παράγραφος 3 της συμφωνίας προβλέπει τη δυνατότητα προσωρινής εφαρμογής της συμφωνίας.
            
         
               (4)
            
            
               Μέρη της συμφωνίας που εμπίπτουν στην αρμοδιότητα της Ένωσης μπορούν να εφαρμοστούν σε προσωρινή βάση, εν αναμονή της ολοκλήρωσης των αναγκαίων διαδικασιών για τη σύναψή της.
            
         
               (5)
            
            
               Σύμφωνα με το άρθρο 218 παράγραφος 7 της Συνθήκης για τη λειτουργία της Ευρωπαϊκής Ένωσης, είναι σκόπιμο το Συμβούλιο να εξουσιοδοτήσει την Επιτροπή να εγκρίνει τροποποιήσεις του παραρτήματος 20-Α της συμφωνίας οι οποίες θα εκδίδονται από τη μεικτή επιτροπή ΣΟΕΣ, όπως ορίζεται στο άρθρο 26.1 της συμφωνίας, κατόπιν σύστασης της επιτροπής ΣΟΕΣ για τις γεωγραφικές ενδείξεις, σύμφωνα με το άρθρο 20.22 της συμφωνίας.
            
         
               (6)
            
            
               Σύμφωνα με το άρθρο 30.6 παράγραφος 1 της συμφωνίας, η συμφωνία δεν παρέχει δικαιώματα ούτε επιβάλλει υποχρεώσεις που μπορούν να επικληθούν άμεσα ενώπιον των δικαστηρίων της Ένωσης ή των κρατών μελών,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   1.   Η συνολική οικονομική και εμπορική συμφωνία (ΣΟΕΣ) μεταξύ του Καναδά, αφενός, και της Ευρωπαϊκής Ένωσης και των κρατών μελών της, αφετέρου («συμφωνία») εφαρμόζεται σε προσωρινή βάση από την Ένωση, κατά τα προβλεπόμενα στο άρθρο 30.7 παράγραφος 3 αυτής, μέχρι να ολοκληρωθούν οι αναγκαίες διαδικασίες για τη σύναψή της και υπό την επιφύλαξη των ακόλουθων στοιχείων:
   
               α)
            
            
               μόνο οι ακόλουθες διατάξεις του κεφαλαίου οκτώ της συμφωνίας (Επενδύσεις) εφαρμόζονται προσωρινά και μόνο όσον αφορά άμεσες ξένες επενδύσεις:
               
                           —
                        
                        
                           άρθρα 8.1 έως 8.8,
                        
                     
                           —
                        
                        
                           άρθρο 8.13,
                        
                     
                           —
                        
                        
                           άρθρο 8.15, με εξαίρεση την παράγραφο 3, και
                        
                     
                           —
                        
                        
                           άρθρο 8.16,
                        
                     
         
               β)
            
            
               οι ακόλουθες διατάξεις του κεφαλαίου δεκατρία της συμφωνίας (Χρηματοπιστωτικές υπηρεσίες) δεν εφαρμόζονται προσωρινά στον βαθμό που αφορούν επενδύσεις χαρτοφυλακίου, προστασία επενδύσεων ή την επίλυση επενδυτικών διαφορών μεταξύ επενδυτών και κρατών:
               
                           —
                        
                        
                           άρθρο 13.2 παράγραφοι 3 και 4,
                        
                     
                           —
                        
                        
                           άρθρα 13.3 και 13.4,
                        
                     
                           —
                        
                        
                           άρθρο 13.9 και
                        
                     
                           —
                        
                        
                           άρθρο 13.21,
                        
                     
         
               γ)
            
            
               οι ακόλουθες διατάξεις της συμφωνίας δεν εφαρμόζονται προσωρινά:
               
                           —
                        
                        
                           άρθρο 20.12,
                        
                     
                           —
                        
                        
                           άρθρα 27.3 και 27.4, στον βαθμό που τα εν λόγω άρθρα εφαρμόζονται σε διοικητικές διαδικασίες, σε επανεξέταση και σε σε προσφυγή σε επίπεδο κρατών μελών,
                        
                     
         
               δ)
            
            
               η προσωρινή εφαρμογή των κεφαλαίων 22, 23 και 24 της συμφωνίας σέβεται την κατανομή αρμοδιοτήτων μεταξύ της Ένωσης και των κρατών μελών.
            
         2.   Προκειμένου να καθοριστεί η ημερομηνία προσωρινής εφαρμογής, το Συμβούλιο καθορίζει την ημερομηνία έως την οποία θα αποσταλεί στον Καναδά η κοινοποίηση που μνημονεύεται στο άρθρο 30.7 παράγραφος 3 της συμφωνίας.
   3.   Η ημερομηνία από την οποία θα αρχίσει η προσωρινή εφαρμογή της συμφωνίας θα δημοσιευθεί στην Επίσημη Εφημερίδα της Ευρωπαϊκής Ένωσης από τη Γενική Γραμματεία του Συμβουλίου.
   Άρθρο 2
   Για τους σκοπούς του άρθρου 20.22 της συμφωνίας, τροποποιήσεις του παραρτήματος 20-Α της συμφωνίας μέσω αποφάσεων της μεικτής επιτροπής ΣΟΕΣ εγκρίνονται από την Επιτροπή εξ ονόματος της Ένωσης.
   Σε περίπτωση που υποβληθεί ένσταση στο πλαίσιο εξέτασης γεωγραφικών ενδείξεων βάσει του άρθρου 20.19 παράγραφος 1 της συμφωνίας και δεν μπορεί να επιτευχθεί η επίλυση του ζητήματος με συμφωνία μεταξύ των ενδιαφερόμενων μερών, η Επιτροπή λαμβάνει θέση σύμφωνα με τη διαδικασία που ορίζεται στο άρθρο 57 παράγραφος 2 του κανονισμού (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου (3).
   Άρθρο 3
   Η παρούσα απόφαση αρχίζει να ισχύει την ημέρα της έκδοσής της.
   
      Βρυξέλλες, 28 Οκτωβρίου 2016.
      
         
            Για το Συμβούλιο
         
         
            Ο Πρόεδρος
         
         M. LAJČÁK
      
   
   
      (1)  Απόφαση (ΕΕ) 2017/37 του Συμβουλίου, της 28ης Οκτωβρίου 2016, για την υπογραφή, εξ ονόματος της Ευρωπαϊκής Ένωσης, της συνολικής οικονομικής και εμπορικής συμφωνίας (ΣΟΕΣ) μεταξύ του Καναδά, αφενός, και της Ευρωπαϊκής Ένωσης και των κρατών μελών της, αφετέρου (βλέπε σελίδα 1 της παρούσας Επίσημης Εφημερίδας).
   
      (2)  Βλέπε σελίδα 23 της παρούσας Επίσημης Εφημερίδας
   
      (3)  Κανονισμός (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου, της 21ης Νοεμβρίου 2012, για τα συστήματα ποιότητας των γεωργικών προϊόντων και τροφίμων (ΕΕ L 343 της 14.12.2012, σ. 1).